PRESSEMELDING 16-04-2021

# Engcon inngår stor avtale med John Deere for det nordamerikanske markedet

**Engcon, verdens ledende tiltrotatorprodusent, og John Deere har inngått en stor avtale med fokus på USA og Canada. Med denne leverandøravtalen vil Engcons produkter bli tilgjengelige for sluttbrukere via forhandlernettverket til John Deere og Hitachi i hele USA og Canada. Dette samarbeidet vil gjøre at kundene kan kjøpe sine John Deere og Hitachi gravemaskiner utstyrt med Engcons produktivitetsøkende produkter.**

Engcons oppdrag er å endre graveverdenen. Med en Engcon blir gravemaskinen forvandlet til en redskapsbærer som endrer måten gravemaskinførerne graver på og som åpner for nye bruksområder. Engcons tiltrotator gir, sammen med Engcons automatiske hurtigfeste, førerne mulighet til å bytte redskaper uten å forlate førerhuset, samt mulighet til å bruke dem på nye måter, noe som øker gravemaskinens fleksibilitet og effektivitet. Alt dette resulterer i økt produktivitet og lønnsomhet for kundene. Ved at John Deere nå har valgt Engcon som foretrukket leverandør, vil sluttbrukerne nå få tilgang til Engcons smarte produkter via forhandlernettverket til John Deere og Hitachi i hele USA og Canada.

– Denne reisen startet i Norden for 30 år siden og var basert på ideen om at det var mulig å grave og bruke gravemaskiner på en bedre måte. Hos Engcon er vi glade for å øke tempoet på denne reisen sammen med John Deere. Vi tror at vi begge vil dra nytte av å gjøre Engcons utprøvde løsninger tilgjengelige i USA og Canada på John Deere og Hitachi gravemaskiner. Men den virkelige vinneren i dette samarbeidet, er operatørene og sluttkundene som vil kunne jobbe på nye måter samt bli mer produktive og lønnsomme, sier Krister Blomgren, adm. dir. i Engcon.

Takket være det nye samarbeidet vil kundene kunne velge Engcons tiltrotatorer og automatiske hurtigkoblingssystem EC-Oil, der føreren kan koble hydrauliske redskaper uten å forlate førerhuset, gjennom autoriserte John Deere- og Hitachi-forhandlere i USA og Canada.

– Vi i John Deere har alltid hatt fokus på å levere produkter og teknologi som gjør det mulig for kundene å optimalisere effektiviteten og driftstiden på arbeidsplassen. Gjennom denne avtalen med Engcon oppnår kundene enda bedre ytelse og lønnsomhet i arbeidet, sier David Thorne, Senior Vice President for salg og markedsføring hos John Deere Construction & Forestry.

Avtalen gir kundene enklere og raskere tilgang til Engcons produkter gjennom sine lokale forhandlere av John Deere og Hitachi gravemaskiner. Dette markerer en milepæl i å gjøre tiltrotatorkonseptet mer akseptert og kjent globalt, spesielt i USA og Canada der Engcon forventer stor vekst i årene som kommer.

**Fakta:**

* Gjennom autoriserte John Deere- og Hitachi-forhandlere i USA og Canada kan kundene velge Engcons tiltrotatorer til John Deeres gravemaskiner fra 26G til 345G og Hitachis gravemaskiner fra ZX26 til ZX345.
* Engcons automatiske hurtigkoblingssystem EC-Oil vil også bli tilgjengelig via autoriserte John Deere- og Hitachi-forhandlere for John Deeres gravemaskiner fra 75G til 380G og Hitachis gravemaskiner fra ZX75 til ZX380, samt Engcons standardiserte låssystem QSC og det proporsjonale DC2-styresystemet.

**Kontakt:**
Sten Strömgren, engcon Group | +46 [0]70 529 96 32

engcon er verdensledende produsent av tiltrotatorer (gravemaskinens håndledd) og tilhørende redskaper som øker gravemaskinens fleksibilitet, presisjon og sikkerhet. Med kunnskap, engasjement og høyt servicenivå skaper vi fremgang for våre kunder.

engcon er et større konsern bestående av morselskapet engcon Holding AB med hovedkontor i Strömsund i Sverige. I tillegg har lokale salgsselskaper ansvaret for salget i sine respektive markeder Sverige, Norge, Finland, Danmark, Frankrik, Benelux, Nord-Amerika (USA og Canada), Storbritannia, Tyskland, Korea og Australia. I 2019 hadde engcon-gruppen ca. 300 ansatte og en omsetning på ca. 1350 MSEK. engcon ble grunnlagt i 1990. [www.engcon.com](http://www.engcon.com)